***Proiect***

**GUVERNUL ROMÂNIEI**

**HOTĂRÂRE privind înfiinţarea pe lângă Oficiul Naţional al Registrului Comerţului a unor activităţi finanţate integral din venituri proprii**

În temeiul art. 108 din Constituţia României, republicată şi al art. 67 din Legea nr. 500/2002 privind finanţele publice, cu modificările ulterioare,

**Guvernul României adoptă prezenta hotărâre**

**Art.1**

(1) Se aprobă înfiinţarea pe lângă Oficiul Naţional al Registrului Comerţului a următoarelor activităţi finanţate întegral din venituri proprii :

a) editarea şi consultarea în sistem electronic de culegeri de practică şi reviste în domeniul registrului comerţului şi buletinului procedurilor de insolvenţă;

b) organizarea de seminarii şi conferinţe în domeniul registrului comerţului şi al buletinului procedurilor de insolvenţă; efectuarea de studii, proiecte şi altele asemenea;

c) realizarea de lucrări statistice, sintetice sau analitice, pe două sau mai multe criterii, în domeniul registrul comerţului şi buletinul procedurilor de insolvenţă;

d) realizarea de analize/rapoarte specializate (analize generale, sectoriale sau de conjunctură) în domeniul registrul comerţului şi buletinul procedurilor de insolvenţă pentru mediului de afaceri, cetăţeni, alte persoane interesate;

e) închiriere/subînchirierea, în condiţiile legii a unor spaţii aflate în administrarea/folosinţa sa;

 (2) Activităţile prevăzute la alin.(1) se desfăşoară de către Oficiul Naţional al Registrului Comerţului şi/sau oficiile registrului comerţului de pe lângă tribunale.

**Art.2**

 (1) Veniturile proprii se constituite din tariful obţinut din desfăşurarea activităţilor prevăzute la art.1, fundamentat pe tip de activitate. Acestea se încasează, administrează şi contabilizează potrivit dispoziţiilor legale. Aceste venituri se utilizează pentru acoperirea cheltuielilor aferente activităţilor finanţate integral din venituri proprii şi dezvoltarea acestor activităţi. Din veniturile proprii realizate prin activităţile prevăzute la art.1 se asigură formarea profesională a personalului Oficiului Naţional al Registrului Comerţului şi al oficiilor registrului comerţului de pe lângă tribunale, dotarea Oficiului Naţional al Registrului Comerţului şi a oficiilor registrului comerţului de pe lângă tribunale cu cărţi, publicaţii, lucrări de specialitate juridică, informatică şi economică, constituirea de bibliotecii, organizarea de acţiuni cu caracter profesional şi social, implementarea de sisteme şi soluţii moderne de informatizare, achiziţionarea de active fixe corporale şi necorporale (calculatoare, echipamente de reţea, etc.), alte cheltuieli pentru dotări necesare desfăşurării activităţii Oficiului Naţional al Registrului Comerţului.

(2) Activităţile prevăzute la art.1 se încadrează la acelaşi capitol bugetar la care este încadrat şi ordonatorul de credite care le organizează.

(3) Bugetul de venituri şi cheltuieli pentru activităţile finanţate integral din venituri proprii, prevăzute la art.1 se aprobă odată cu bugetul Oficiului Naţional al Registrului Comerţului, potrivit prevederilor Legii nr.[500/2002](file:///C%3A%5Csintact%203.0%5Ccache%5CLegislatie%5Ctemp%5C00057056.htm) privind finanţele publice, cu modificările şi completările ulterioare.

(4) Normele metodologice pentru elaborarea bugetului de venituri şi cheltuieli pentru activităţile menţionate la art.1 se stabilesc prin ordin al ministrului justiţiei.

(5) Bugetul de venituri şi cheltuieli pentru activitatăţile finanţate integral din venituri proprii se întocmeşte, la venituri, pe surse de provenienţă, iar la cheltuieli, după natura şi destinaţia acestora, potrivit clasificaţiei bugetare.

(6) Pentru disponibilităţile păstrate în conturile deschise la trezoreria statului se acordă dobândă şi se pot constitui depozite la termen.

(7) Excedentul anual rezultat din execuţia bugetului de venituri şi cheltuieli şi dobanzile aferente se reportează în anul următor şi se utilizează cu aceleaşi destinaţii.

(8) Execuţia de casă a bugetului de venituri şi cheltuieli al activităţilor prevăzute la art.1 se realizează prin Trezoreria Statului, conform prevederilor legale în vigoare.

(8) Raportarea execuţiei de casă a bugetului de venituri şi cheltuieli al activităţilor prevăzute la art.1 se efectuează în conformitate cu instrucţiunile emise de Ministerul Finanţelor Publice.

**Art.3**

(1) Modul de organizare şi desfăşurare a activităţilor prevăzute la art.1 şi tariful perceput pentru prestarea acestora, fundamentat pe tip de activitate, se stabilesc prin ordin al ministrului justiţiei. Tariful perceput, fundamentat pe tip de activitate, se actualizează anual cu indicele inflaţiei.

(2) Până la asigurarea fondurilor suficiente dotărilor necesare derulării activităţilor prevăzute la art.1 se va utiliza infrastructura Oficiului Naţional al Registrului Comerţului şi a oficiilor registrului comerţului de pe lângă tribunale care poate fi degrevată ca urmare a uzurii fizice şi morale.

PRIM – MINISTRU,

**VICTOR - VIOREL PONTA**

Contrasemnează :

Ministrul Justiţiei,

**Robert – Marius CAZANCIUC**

Ministrul Finanţelor Publice,

**Eugen Orlando TEODOROVICI**